Nous Humbers dit Bestiez, d’Arbois et Hugonin ses fils, je lidit Hugonin de l’auctoritez mondit père, façons sauoir à touz que nous, pour nous et pour noz hoirs, auons retenuz et accenssit perpétuelment et à tout jour mais, de Guillame de Pupillin, escuier, Humbert de Larney, clerc, Guillame du Nauoy et Jaquet Bélissent, prodomes et escheuinz de la ville et communaltey d’Arbois et en nom d’icelle, vng mex et chasal ouquel souloit estre li hospital d’Arbois séant outre le Pont des Masealx, delez la terre que Robert de Boujaille tient de la ville d’une part et delez le chemin common par quoy l’on vat en la Platière, franc et quicte de touz seruituz, pour dix sols et trois deniers esteuenans censsalx, loux emende et soignorie pourtans, à paier dois ores en auant par nous diz retenans et nos hoirs èsdiz escheuinz et lours successours prodomes et escheuinz de la dicte ville et common d’icelle le jour de la teste saint Berens, et il deuons laissier le décour du bief de l’ospital, et par aussi nous, pour nous et pour nos hoirs, auons promis et promectons paier à la dicte ville les diz dix solz et trois deniers, laissier le dit décour dudit bief, tenir toute la tenour de ces présentes lectres, et non venir à contraire par nous ne par autres, ne consentir autruy venir tacitement ne en appert, par noz soirement pour ce jurez et touchiez corporelment sus sains euuangiles de Dieux. Et pour ce fermement tenir nous auons enloiez et enloyons nous et nos hoirs et touz noz biens et les biens de noz hoirs, meubles et non meubles, présent et avenir, en la cour, juridiction et cohercicion monss. le conte de Bourgoigne. En tesmoignage de laquel chose nous auons priez et fait mectre en ces lectres le seel de mondit signeur duquel l’on vse en Arbois. Donné le quatorze jour du mois d’ahost l’an Nostre Signour corrant mil ccc octante et sept. Ensin signé: J.M. Donné par copie soubz le signet de moy notaire cy apprès subscript le ve jour du mois de juing l’an mil ccc iiijxx et douze. P. Querut [Paraphe].